Mes de maig carregat d’activitats en les Escoles Esportives
02 de Mayo de 2019

Carcaixent

Les Escoles Esportives Municipals (EEM) encaren ja la recta final del curs amb un grapat d’activitats que, aprofitant el bon temps, es podran realitzar a l’aire lliure en les diferents instal·lacions esportives i al carrer.

Les activitats començaran el divendres 3 de maig al frontó del Poliesportiu Municipal on, durant tres divendres consecutius, l’alumnat dels centres educatius (des de 1r de Primària fins a 2n d’ESO inclòs) disputaran una lligueta interescolar de raspall en què l’objectiu principal és fomentar un dels esports autòctons de la Comunitat Valenciana, amb la col·laboració dels diferents centres educatius i del Club de Pilota Valenciana de Carcaixent.

Per altra banda, el dissabte 4 de maig s’inicia la competició de la Copa en la modalitat de Futbol Sala, en què els 19 equips disputaran una sèrie d'eliminatòries per tal de fer-se amb el trofeu.

El dia 14, els tres grups de Patinatge en línia faran una eixida per l’Av. de la Ribera amb l’ajuda dels pares i mares que hi vulguen col·laborar amb l’objectiu de consolidar tots aquells conceptes tècnics apresos durant la temporada.

Per últim, el dissabte 25 de maig el Pavelló d’Esports congregarà més de 500 xiquets en l'acte de la cloenda del curs 2018/2019.